Metodické usmernenie č. 12/2010-R
zo 4. júna 2010
o uložení opatrení vo výchove žiakom v školských internátoch
Gestorský útvar: sekcia regionálneho školstva,  tel.: 02/593 74 491			MŠSR-8245/2010-918

Ministerstvo školstva Slovenskej republiky podľa § 5 ods. 6 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, § 58 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a podľa Čl. 11 Organizačného poriadku Ministerstva školstva, vedy, výskumu a športu Slovenskej republiky vydáva toto metodické usmernenie:
Čl. 1	
Základné ustanovenia
(1)	Metodické usmernenie upravuje odporúčaný postup pri uložení opatrenia vo výchove žiakom základných škôl v školských internátoch a žiakom stredných škôl v školských internátoch (ďalej len „žiak“).
(2)	Opatrenie vo výchove, ) ktoré možno žiakovi uložiť, je:
a)	pochvala,
b)	iné ocenenie,
c)	napomenutie,
d)	pokarhanie,
e)	podmienečné vylúčenie,
f)	vylúčenie.
(3)	Toto metodické usmernenie sa vzťahuje aj na uloženie opatrenia vo výchove žiakovi v školskom internáte, ktorý je súčasťou základnej školy alebo strednej školy.
Čl. 2	
Osoby oprávnené uložiť opatrenie vo výchove
(1)	Vychovávateľ, vedúci vychovávateľ alebo zástupca riaditeľa školského internátu môže uložiť opatrenie vo výchove podľa Čl. 1 ods. 2 písm. a) až d). Riaditeľ školského internátu môže uložiť všetky opatrenia vo výchove podľa Čl. 1 ods. 2.
(2)	Vedúci vychovávateľ, zástupca riaditeľa školského internátu a riaditeľ školského internátu uložia opatrenie vo výchove na návrh vychovávateľa alebo po prerokovaní s vychovávateľom.
(3)	O uložení podmienečného vylúčenia alebo vylúčenia zo školského internátu rozhoduje riaditeľ školského internátu po prerokovaní v pedagogickej rade školského internátu alebo v metodickom združení vychovávateľov školského internátu.
Čl. 3	
Postup pri uložení opatrenia vo výchove
(1)	Pochvalu možno žiakovi uložiť za vzorné správanie, vzorné plnenie povinností, mimoriadny prejav aktivity a iniciatívy, všeobecne prospešné správanie, ktoré pozitívne ovplyvňuje sociálne vzťahy vo výchovnej skupine a v školskom internáte.
(2)	Iné ocenenie možno žiakovi uložiť v osobitne odôvodnených prípadoch za záslužný čin alebo statočný čin.
(3)	Napomenutie alebo pokarhanie možno žiakovi uložiť za menej závažné alebo závažnejšie porušenie školského poriadku školského internátu, morálnych noriem, zásad spolunažívania a činnosti vo výchovnej skupine a v školskom internáte.
(4)	Podmienečné vylúčenie alebo vylúčenie možno žiakovi uložiť za závažné alebo opakované porušenia školského poriadku školského internátu, morálnych noriem, zásad spolunažívania a činností, ktoré narúšajú spolunažívanie vo výchovnej skupine alebo v internáte. 
(5)	Za mimoriadne závažné porušenia školského poriadku, ľudských práv a základných slobôd alebo za konanie, ktoré napĺňa znaky trestného činu, možno žiakovi uložiť vylúčenie aj bez predchádzajúceho podmienečného vylúčenia.
(6)	Konanie žiaka, za ktoré mu môže byť uložené podmienečné vylúčenie alebo vylúčenie, je potrebné objektívne prešetriť. Prešetrenie sa uskutoční za osobnej účasti žiaka a jeho zákonného zástupcu, vychovávateľa a riaditeľa školského internátu. O prešetrení konania žiaka sa vyhotoví písomný záznam.
(7)	Súčasťou rozhodnutia o uložení podmienečného vylúčenia je aj určenie skúšobnej lehoty. Ak sa podmienečne vylúčený žiak počas skúšobnej lehoty nedopustí konania, za ktoré mu možno uložiť napomenutie alebo pokarhanie, po uplynutí skúšobnej lehoty sa od vylúčenia upustí. Ak sa žiak počas skúšobnej lehoty takého konania dopustí, bude zo školského internátu vylúčený. Písomné rozhodnutie o podmienečnom vylúčení a písomné rozhodnutie o vylúčení žiaka sa doručí zákonnému zástupcovi žiaka alebo plnoletému žiakovi.
Čl. 4	
Spoločné ustanovenia
(1)	Žiakovi možno súčasne uložiť len jedno opatrenie vo výchove.
(2)	Opatrenia vo výchove sa žiakovi oznamujú na zhromaždení výchovnej skupiny alebo na zhromaždení školského internátu.
(3)	Iné ocenenie a pokarhanie sa oznamuje aj písomne, pričom ak ide o neplnoletého žiaka, o uložení tohto opatrenia vo výchove sa písomne upovedomí aj jeho zákonný zástupca.
(4)	Opatrenie vo výchove sa zaznamenáva do osobného spisu žiaka.
Čl. 5	
Účinnosť
Metodické usmernenie nadobúda účinnosť 1. septembra 2010.

minister

Obsah
Metodické usmernenie č. 12/2010-R zo 4. júna 2010 o uložení opatrení vo výchove žiakom v školských internátoch
Čl. 1	Základné ustanovenia
Čl. 2	Osoby oprávnené uložiť opatrenie vo výchove
Čl. 3	Postup pri uložení opatrenia vo výchove
Čl. 4	Spoločné ustanovenia
Čl. 5	Účinnosť
Obsah